รัฐบาลไทย-ข่าวทำเนียบรัฐบาล-ศูนย์อำนวยการและประสานงานการจัดพิธีถวายดอกไม้จันทน์ฯ กระทรวงมหาดไทย ประชุมหารือร่วมกับ จังหวัด และอำเภอ ผ่านระบบ VCS ติดตามความคืบหน้าการจัดเตรียมงานพิธีถวายดอกไม้จันทน์ของประชาชนใ
วันศุกร์ที่ 20 ตุลาคม 2560
ศูนย์อํานวยการและประสานงานการจัดพิธีถวายดอกไม้จันทน์ฯ กระทรวงมหาดไทย ประชุมหารือร่วมกับ จังหวัด และอําเภอ ผ่านระบบ VCS ติดตามความคืบหน้าการจัดเตรียมงานพิธีถวายดอกไม้จันทน์ของประชาชนใ
ศูนย์อํานวยการและประสานงานการจัดพิธีถวายดอกไม้จันทน์ฯ กระทรวงมหาดไทย ประชุมหารือร่วมกับ จังหวัด และอําเภอ ผ่านระบบ VCS ติดตามความคืบหน้าการจัดเตรียมงานพิธีถวายดอกไม้จันทน์ของประชาชนในส่วนภูมิภาค
วันนี้ (19 ต.ค. 60) เวลา 13.30 น. ณ ห้องประชุมราชสีห์ (ห้องประชุม 1) ศาลาว่าการกระทรวงมหาดไทย นายนิสิต จันทร์สมวงศ์ รองปลัดกระทรวงมหาดไทย เป็นประธานการประชุมหารือร่วมระหว่างศูนย์อํานวยการและประสานงานการจัดพิธีถวายดอกไม้จันทน์ในส่วนภูมิภาคของกระทรวงมหาดไทย กับ จังหวัด ผ่านระบบวีดิทัศน์ทางไกล (Video conference) เพื่อซักซ้อมแนวทางการดําเนินงาน และติดตามความคืบหน้าการจัดเตรียมงานพิธีถวายดอกไม้จันทน์ของภาคประชาชนในส่วนภูมิภาค รวมทั้งตอบข้อซักถามของจังหวัด และอําเภอ เกี่ยวกับการจัดงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช โดยมีการถ่ายทอดการประชุมผ่านระบบ Dopa Channel ไปยังที่ว่าการอําเภอทุกอําเภอทั่วประเทศ
รองปลัดกระทรวงมหาดไทย กล่าวว่า การประชุมในวันนี้ เป็นการติดตามการดําเนินงานในการจัดเตรียมพิธีถวายดอกไม้จันทน์ของประชาชนในส่วนภูมิภาคที่ผ่านมา มีความคืบหน้าอย่างไร พบปัญหาอุปสรรค หรือมีประเด็นข้อซักถามในการดําเนินการหรือไม่ รวมถึงการชี้แจ้งและซักซ้อมแนวทางการปฏิบัติงาน เพื่อให้การดําเนินงานในส่วนภูมิภาคเป็นไปในแนวทางเดียวกันกับในส่วนกลาง โดยเมื่อวานนี้ (18 ต.ค.) ผู้ว่าราชการจังหวัด ได้รับมอบนโยบายและแนวทางการดําเนินงานจาก พลเอก อนุพงษ์ เผ่าจินดารัฐมนตรีว่าการกระทรวงมหาดไทย แล้วทั้งในเรื่องของการเตรียมความพร้อมของสถานที่ การจัดพิธีถวายดอกไม้จันทน์ฯ การอํานวยความสะดวกให้กับพี่น้องประชาชนที่เข้าร่วมในพิธี ตลอดจนการดูแลรักษาความปลอดภัยและการรักษาความสงบเรียบร้อยในพื้นที่ โดยได้กําชับให้มีการติดตามความคืบหน้าของการดําเนินการอย่างต่อเนื่อง เพื่อให้การดําเนินการเป็นไปด้วย “ความเรียบร้อย ถูกต้อง งดงาม และสมพระเกียรติอย่างยิ่ง”
สําหรับการจัดเตรียมงานพิธีถวายดอกไม้จันทน์ของประชาชนในส่วนภูมิภาค ในขณะนี้จังหวัดและอําเภอ ได้จัดเตรียมความพร้อมของการดําเนินงานในด้านต่างๆ ซึ่งเป็นไปด้วยความเรียบร้อย และมีความคืบหน้า ดังนี้
ด้านสถานที่การจัดพิธีฯ เช่น การก่อสร้างพระเมรุมาศจําลองในทุกจังหวัดทั่วประเทศ 76 แห่ง ดําเนินการเสร็จสมบูรณ์แล้ว 100% และการจัดสร้างซุ้มถวายดอกไม้จันทน์ จํานวน 802 แห่ง ซึ่งกระจายอยู่ในทุกอําเภอ ดําเนินการเสร็จสมบูรณ์ 100% เช่นเดียวกัน สําหรับการก่อสร้างสถานที่เผาดอกไม้จันทน์ฯ ในส่วนภูมิภาค หรือ “พระจิตกาธาน” งานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร ซึ่งกระทรวงมหาดไทย ได้มอบหมายให้กรมโยธาธิการและผังเมืองรับผิดชอบในส่วนของจังหวัดซึ่งเป็นที่ตั้งของพระเมรุมาศจําลอง และกรมการปกครองรับผิดชอบในส่วนของของอําเภอ ดําเนินการจัดสร้างพระจิตกาธานตามแบบแปลนของกรมโยธาธิการและผังเมือง ในขณะนี้ได้รับรายงานว่าการก่อสร้างในส่วนของจังหวัด 76 แห่ง มีความคืบหน้าแล้วร้อยละ 89 และในส่วนของอําเภอ 802 แห่ง มีความคืบหน้าแล้วร้อยละ 73 ซึ่งคาดว่าจะแล้วเสร็จภายในกําหนด
ด้านการอํานวยการ กระทรวงมหาดไทย ได้จัดตั้งศูนย์อํานวยการและประสานการจัดพิธีถวายดอกไม้จันทน์ในส่วนภูมิภาคของกระทรวงมหาดไทยขึ้น เพื่อทําหน้าที่ในการติดตาม ประสานงาน เร่งรัด และแก้ไขปัญหากับส่วนภูมิภาค โดยจัดให้มีการประชุมผ่านระบบ VDO Conference จากกระทรวงมหาดไทย ไปยังจังหวัดและอําเภอ ในทุกวันพฤหัสบดี เวลา 13.30 น. และในส่วนภูมิภาคได้ให้ทุกจังหวัดจัดตั้งกองอํานวยการร่วมงานพระราชพิธีถวายพระเพลิงพระบรมศพฯ ระดับจังหวัด และระดับอําเภอ โดยมีลักษณะการดําเนินงาน และองค์ประกอบจากส่วนราชการต่าง ๆ เช่นเดียวกับส่วนกลาง เพื่อประสานงานให้กับหน่วยงานด้านการรักษาความปลอดภัยและการรักษาความสงบเรียบร้อยในพื้นที่
รองปลัดกระทรวงมหาดไทย กล่าวเพิ่มเติมว่า สําหรับข้อเน้นย้ําที่ได้กําชับให้จังหวัดดําเนินการและถือเป็นเรื่องสําคัญ เช่น การวางดอกไม้จันทน์ของประชาชนได้กําหนดให้ดําเนินการให้มีความสอดคล้องกับส่วนกลาง โดยให้ติดตามวิธีการและแนวทางการดําเนินงานตามที่คณะกรรมการฝ่ายพิธีการงานพระราชพิธีฯ กําหนด เรื่องสถานที่จัดพิธี ขอให้ผู้ว่าราชการจังหวัด ได้ตรวจติดตามความเรียบร้อยในทุกพื้นที่ในจังหวัดความรับผิดชอบ ทั้งการประดับภาพพระบรมฉายาลักษณ์ การตกแต่งสถานที่ เน้นความถูกต้อง เรียบร้อย งดงาม และสมพระเกียรติ เรื่องการดูแลรักษาความปลอดภัย ให้ติดตามการข่าวและปฏิบัติตามแนวทางที่ได้ให้ไว้อย่างเคร่งครัด เพื่อความสงบเรียบร้อย รวมทั้งเรื่องการจัดเตรียมแผนรองรับกรณีฉุกเฉิน
นอกจากนี้ ยังได้เน้นย้ําในเรื่องของการประชาสัมพันธ์ โดยให้จังหวัดและอําเภอ มีการประชาสัมพันธ์กิจกรรม และแนวทางการดําเนินงาน และการเตรียมพร้อมในการเข้าร่วมพิธี ผ่านช่องทางสื่อต่างๆ ให้มีความหลากหลายและครอบคลุม เพื่อสร้างความเข้าใจให้กับพี่น้องประชาชน และได้เข้าร่วมกิจกรรมในระดับพื้นที่โดยพร้อมเพรียงกัน.
ครั้งที่ 153/2560